Staçión de Zêna Pra (1856)

A staçión de Zêna Pra (dîta staçión de Pra ascì, Stazione di Genova Pra in italiàn) a l'êa 'na staçión feroviària scitoâ in sciâ ferovîa Zêna-Vintimìggia. Avèrta into 1856 e serâ into 2006 aprêuvo a-o stramûo da lìnia vèrso o mâ, a l'êa a-o servìçio do comùn de Zêna, capolêugo da sò çitæ metropolitànn-a, pi-â delegaçión de Pra. Stöia A staçión vêgia de Pra a l'é stæta ativâ a-i 17 de zenâ do 1856, inte l'òcaxón de l'avertûa do tòcco de ferovîa tra e dôe staçioìn de Sàn Pê d'Ænn-a e de Ôtri. Inte l'ànno 1973 a l'é stæta declasâ a-o livéllo de fermâta feroviària, scibén che gh'êa ancón do personâ in sêde. In sciâ fìn a l'é stæta desmìssa a-i 2 d'arvî do 2006, aprêuvo a-o stramûo vèrso o mâ de sto tòcco de lìnia chi, fæto inte l'ànbito do progètto pi-â riqualificaçión urbâna do quartê de Pra. Into méntre, a l'é stæta dónca inougurâ a nêuva staçión de Zêna Pra, co-o pòsto de colìsse da vêgia lìnia ch'o l'é stæto inglobòu da l'anpliaménto da Stràdda Ourélia. Inpiànti A staçión a l'êa formâ da-o fabricâto viâgiatoî e da dôe banchìnn-e, tùtte dôe dotæ de pensilìnn-a, che s'avansâvan in scê dôe colìsse pasànti da lìnia prinçipâle. Pe de ciù, a strutûa a l'àiva dôe colìsse mòrte, unn-a vèrso mónte, a levànte da staçión, e unn-a a ponénte, mìssa da-o lâto vèrso mâ rispètto a-a lìnia prinçipâle, óltre che 'na gru pò-u càrego e o descàrego de mèrçe, a levànte do fabricâto. Depoî a sò sopresción e colìsse, i inpiànti d'eletrificaçión e a pensilìnn-a de ciuménto da segónda banchìnn-a són stæti fîto caciæ zu pe fâ o spàçio necesâio pe l'anpliaménto da statâle. Moviménto A staçión de Zêna Pra a l'êa servîa da-i colegaménti regionâli de Trenitalia inte l'ànbito do sò contràtto de servìçio co-a Región Ligùria, sorviatùtto lighæ a-o servìçio feroviàrio urbâno de Zêna. Nòtte Bibliografîa (IT) Guglielmo Stefani, Annuario italiano storico-statistico pel 1852, Ànno I, Turìn, Stanpàia Favale editrîxe, 1852. (IT) Arecugéita ofiçiâ de lézze e di decrétti do Régno d'Itàlia, vol. 5, Torìn, Stanpàia reâ, 1862. (IT) Parlaménto italiàn, Giuseppe Galletti e Paolo Trompeo, Àtti do Parlaménto Subalpìn, sesción do 1952, vol. 2, Firénse - palàçio vêgio, Tipografia Eredi Botta, 1867. (IT) Parlaménto italiàn, Àtti parlamentâri da càmia di deputæ, vol. 6, Rómma, stanpàia Eredi Botta, stanpàia da càmia di deputæ, 1873. (IT) Stanislao Fadda, Costruzione ed esercizio delle strade ferrate e delle tramvie, vol. 1, pàrte 1, Torìn, Unione tipografice editrice torinese, 1887. (IT) Aziénda outònoma de Ferovîe do Stâto, Relaçión anoâle 1973, 1974, p. 146. (IT) Italo Briano, Storia delle ferrovie in Italia: La tecnica, vol. 3, Cavallotti editô, 1977. (IT) Mario Bianchi, Novità a Genova, in I Treni, n. 282, Zùgno 2006, pp. 14-19. Âtri progètti Wikimedia Commons a contêgne di files in sce staçión de Zêna Pra Ligàmmi de fêua (IT) Variànte de percórso Zêna Pêgi - Zêna Ôtri‎, in sce ferrovieabbandonate.it. URL consultòu o 21 màzzo 2022.